### Beslutning

Tilbagesendes Magistratsafdelingen for Kultur og Borgerservice med bemærkning, at byrådet i sit møde den 9. september 2020 har vedtaget Magistratens foranstående indstilling af 31. august 2020.

Da det efter endt licitation har vist sig, at projektet med etablering af Lystrup Svømme- og Aktivitetscenter bliver væsentligt dyrere end budgetteret, anmoder foreningen Lystrup Svømme- og Aktivitetscenter om en forhøjelse af den kommunale lånegaranti med 4,5 mio. kr. Den samlede kommunale lånegaranti til projektet vil herefter være på 17 mio. kr.

### Resumé

Byrådet behandlede og godkendte projektet med etablering af Lystrup Svømme- og Aktivitetscenter den 15. april 2020. Her blev det besluttet at bevilge foreningen Lystrup Svømme- og Aktivitetscenter et kommunalt anlægstilskud på 11.638.336 kr. samt at stille en kommunegaranti for et lån på op til 12,5 mio. kr. Foreningen har efterfølgende haft projektet i licitation, hvilket har medført en overskridelse af de budgetterede anlægsudgifter med ca. 10 mio. kr., svarende til ca. 30%.

Foreningen har dog i samarbejde med sine rådgivere reduceret projektets samlede udgifter uden, at der gås på kompromis med facilitetens grundlæggende funktioner og kerneaktiviteter. Dette arbejde har resulteret i, at der nu mangler finansiering af et beløb på 4,5 mio. kr. for at projektet er fuldt finansieret og kan igangsættes. Foreningen anmoder om, at de 4,5 mio. kr. findes ved en forhøjelse af den allerede bevilgede kommunale lånegaranti.

Som følge af det forhøjede lånebeløb, har Sport & Fritid valgt at opjustere lokaletilskuddet til [adresse] og Aktivitetscenter fra 700.000 kr./år til 800.000 kr./år.

Projektets driftsbudget vurderes at være pålideligt.

### Indstilling

Det indstilles:

At 1) Kultur og Borgerservice i 2020 forhøjer den allerede stillede kommunegaranti til foreningen Lystrup Svømme- og Aktivitetscenter med 4,5 mio. til et lån på op til 17 mio. kr. Garantien stilles først for en byggekredit i anlægsfasen og konverteres derefter til en lånegaranti for et 30-årigt fastforrentet lån i Kommunekredit.

### Sagens forløb

26-08-2020 Borgmesterens Afdeling påtegning
Fremsendes til Magistraten. Borgmesterens Afdeling har ingen bemærkninger til indstillingen.
 31-08-2020 Magistraten
Fremsendes til [adresse] med bemærkning, at Magistraten i mødet den 31. august 2020 anbefaler, at byrådet tiltræder Magistratsafdelingen for Kultur og Borgerservices indstilling af 19. august 2020.
 09-09-2020 [adresse]
Tilbagesendes Magistratsafdelingen for Kultur og Borgerservice med bemærkning, at byrådet i sit møde den 9. september 2020 har vedtaget Magistratens foranstående indstilling af 31. august 2020.